Der konfuse Zauberer

Der konfuse Zauberer oder Treue und Flatterhaftigkeit is a Original-Zaubergs'pül in drei Akt vom Johann Nestroy. Des Stückl is 1832 g'schrieb'n und aum 26. Septemba easchtmois aufg'füaht wua'n.
Inhoit.
Weul da Schmafu friaha amoi de Treue z'weg'n dera Flatterhåftichkeit håt sitz'n loss'n, is dee von da Treue mit da Hülf' von an Zauwaring in an Tiafschlof vasetzt und in Eigensinn zua Bewochung üwageb'n wua'n. 
"„Gestern hat s' g'schnarcht, als wie wann man einen Bücherkasten ruckt.“" (Erster Akt, sechste Szene)
Dea von dene Seeräuwa vajaugte Konfusius Stockfisch find't duach an Zuafoi in Zauwaring und soi jetzt'n in Schmafu hölf'n, de schlåfate Flatterhåftichkeit zum befrei'n. Weul ea owa olle Zauwasprüch' und -gest'n foisch umadum sågt und måcht, gengan seine Zauwarei'n entweda schief oda zuafällich eh guat aus. 
"„Ich hab' schon wieder verkehrt gezaubert, item, er hat sie, sie hat ihn, also macht's nichts.“" (Zweiter Akt, siebente Szene)
Wia'r ea drum unåbsichtlich de zwaa z'saumm bringt, stöllt se schnöll ausse, dass de Flatterhåftichkeit ihra'n Nauman z'recht trågt und aa da Schmafu zu an G'spusi mit da Amalie glei' Lust håt. Wia owa da Schmafu z'weg'n an Spleen, den wås eahm da Lord Punschington eig'red't håt, Sölbstmoad måch'n mecht', löst se da gaunze Zauba auf. Da Schmafu kriagt sei Treue und aa da Amoroso und de Amanda wea'n endlich z'samm bracht. Da Schmafu is z'fried'n:
"„Die Flatterhaftigkeit ist verschwunden, bei Ihnen such' ich mein Glück. Kinder, jetzt könnt's heiraten, wenn's wollt's.“" (Dritter Akt, fünfundzwanzigste Szene)
Weaksg'schicht'.
Da Nestroy håt då sei eigan's Stückl "Der Tod am Hochzeitstage oder Mann, Frau und Kind" von 1829 vawend't. Im Untaschiad dazua is im "Konfusen Zauberer" a Blick hinta de Mask'n von dera seinazeitich'n G'söllschåft und vom Theata festzumstöll'n. Weul da Nestroy nua a eigen's Stückl, owa kaa fremde Vualog vawend't håt, ist sei Bezeichnung ois "Original"-Zaubag'spül duachaus richtich.
Damit håt se da Nestroy im von Direkta Carl Carl g'füaht'n Theater an der Wien aun de Zauwamärchen vom Alt-Wiener Volkstheater aug'schloss'n. De Zugkråft beim Weana Publekum is no bessa wua'n, wia ea's nocha in "Treue und Flatterhaftigkeit oder Staberl als konfuser Zauberer" umtauft håt.
Bei da Easchtaufführung hau'm da Johann Nestroy in Schmafu, da Wenzel Scholz in Konfusius Stockfisch, da Direkta Carl Carl söwa in Comifo, da Ignaz Stahl in Eigensinn, de Elise Zöllner de Flatterhåftichkeit und de Eleonore Condorussi de Nymphe g'spült.Ois nåch da dritt'n Auffüahrung da Scholz kraunk wua'n is, håt da Carl Carl den sei Roi'n mit da Naumans-Ändarung in "Staberl, ein Parapluimacher, jetzt Seeräuber" üwanumma – auf sein' Wunsch is da Nauman Staberl (in Carl sei Lieblingsroi'n) eig'fügt wua'n.
Im Duett zwisch'n dem Konfusius/Staberl (Carl) und dera Flatterhåftichkeit (Dem. Zöllner) in da 16. Szene vom 3. Akt san im Text und in de Melodien de Walzerkomponist'n Joseph Lanner, Johann Strauß (Voda) und Franz Morelly zitiat wua'n.
Da Karl Kraus håt 1927 a Beoawatung von dem Stückl vuag'numma.
A Origenäulhaundschrift is net g'fund'n wua'n, bloß des Theatamanuskript vom Carltheater von 1832 (mit'm Staberl-Titel) in da Handschriftensammlung der Österreichischen Nationalbibliothek. De Originalpartitur vom Adolf Müller liegt in da Musiksammlung der Wienbibliothek im Rathaus.
Zeidungskritik.
In da "Wiener Theaterzeitung" vom Adolf Bäuerle vom 29. Septemba 1832 (Nr. 188) is g'staund'n:
"„Alle Gesänge mußten wiederholt werden. Wer recht gern lacht, soll dieses Stück nicht verschmähen. Auch gibt es den Schaulustigen Augenweide. Herr Nestroy wurde am Schluß gerufen.“"
Weidare genauso freindliche Kritik'n von dera Zeitung san aum 1. (Nr. 196) und 4. Oktoba (Nr. 199) z'les'n g'wes'n.
Spätare Fåchkritik'n.
Da Otto Rommel håt des Stückl in da Kategorie von dene Besserungs- und Zauwastückln eig'reiht, 
"„in denen Menschen auf irgendeine Weise in ein komisch-parodistisch behandeltes Geisterreich versetzt werden und da, umgeben von zauberischen Gewalten, die abenteuerlichsten Schicksale erleben“" (Zitat). 
Dazua håt ea aa "Genius, Schuster und Marqueur oder Die Pyramieden der Verzauberung" zöhlt.